Súradnice: 48°54′52″S 21°44′19″V﻿ / ﻿48,91456°S 21,73868°V﻿ / 48.91456; 21.73868

Rytina hradu Čičava z roku 1686 – autorom je Justus van den Nypoort
**Čičava** alebo **Čičva** je zrúcanina hradu z 13. storočia stojaca na zalesnenom výbežku Beskydského predhoria v podcelku Mernícka pahorkatina, nad obcou Sedliská – miestna časť Podčičva. Nachádza sa južným smerom od vodnej nádrže Veľká Domaša v nadmorskej výške 205 m n. m. Hrad poškodilo posledné Rákociho povstanie v roku 1711 a odvtedy je zrúcaninou. Z hradného kopca sú ďaleké výhľady.

Hrad Čičava bol v roku 1963 vyhlásený za kultúrnu pamiatku.

Od roku 2014 prebieha rekonštrukcia a záchrana hradu občianskym združením *Pro futuro hradu Čičva*, ktoré je členom záujmového združenia *Zachráňme hrady*. Hradný areál je voľne prístupný pre návštevníkov.

Historické názvy
----------------

V roku 1270 sa prvýkrát spomína územie, kde dnes hrad stojí, ako *Chichywa*, v rámci donácie uhorského kráľa Štefana V. šľachticovi Reynoldovi, za verné služby a zásluhy preukázané na výpravách kráľovského vojska. Neskôr v roku 1316 je už prvýkrát spomínaný aj samotný hrad ako *castrum Chychowa*, *Chychua*. Jedná sa o listinu, ktorou magister Peter, pravdepodobne Reynoldov vnuk, odmenil Mikuláša Peresa, kastelána na hrade Čičava, majetkom Tuzsér za úspešnú obranu hradu. Podľa všetkého išlo o odrazenie útoku Petra, syna Petra Peteňa, zemplínskeho účastníka povstania proti kráľovi, pri ktorom kastelán Mikuláš stratil ľavú ruku a jeho brat Štefan i traja ďalší členovia hradnej posádky prišli o život.

Dejiny
------

Hrad bol pravdepodobne postavený v rokoch 1309 – 1316 a stal sa strážnou pevnôstkou pri priesmyku „Poľská brána" (Porta Polonica). Bol strediskom rozsiahleho panstva, ku ktorému patrilo viac než 60 obcí.

V roku 1527 bol župným zhromaždiskom a sídlom archívu Zemplínskej stolice. V tom istom roku ho Ján Zápoľský dobyl a podpálil. Pri požiari zhorel i archív Zemplínskej stolice. Hrad však znovu opravili a zrenovovali.

V roku 1575 sa v neďalekom Vranove nad Topľou konala svadba Františka Nádašdyho s Alžbetou Bátoriovou. Súčasťou nevestinho vena bol aj hrad Čičava. V roku 1610 ho do vena dostala Alžbetina dcéra Katarína, ktorá sa vydala za Juraja Drugeta z Humenného. Týmto sa dostal hrad do rúk Drugetovcov, ktorí sa zaslúžili o jeho najväčší rozmach.

V roku 1684 ho dobyli Tököliho vojská. V roku 1704 sa ho zmocnili vojská Františka II. Rákociho. Poškodené časti opravili a hrad zabezpečili. V rukách rákociovských povstalcov bol až do roku 1711, kedy sa rákociovský veliteľ gróf František Barkóci pridal na stranu cisárskych vojsk a vydal im hrad, ktorý dal cisársky generál Lauckena zbúrať.

Súčasný stav
------------

V súčasnosti je hrad od roku 2014 v rekonštrukcii, badateľné sú pokroky rekonštrukčných prác, ktoré robí občianske združenie *Pro futuro hradu Čičva*. Okolie hradu je vyčistené od náletových drevín a stromov a sprístupnené pre návštevníkov.

Turizmus
--------

Na hrad je možné dostať sa pešo z mesta Vranov nad Topľou po  modrej turistickej značke, ktorá začína pri železničnej a autobusovej stanici v meste a dovedie turistov k rázcestiu *Dubina*, odkiaľ sa pokračuje po  zelenej turistickej značke na hrad. Možný je výstup aj z obce Benkovce po  zelenej turistickej značke.

Najľahší je výstup z miestnej časti Podčičva obce Sedliská po  zelenej turistickej značke.

Prístup
-------

### Značkované trasy

* po  značke z miestnej časti Podčičva obce Sedliská, trvanie: ↑ 0:20 h, ↓ 0:20 h
* po  značke z obce Benkovce, trvanie: ↑ 1:50 h, ↓ 1:45 h
* po  značke z mesta Vranov nad Topľou cez rázcestie *Dubina*, odtiaľ po  značke na hrad, trvanie: ↑ 3:05 h, ↓ 3:05 h

Galéria
-------

*Kliknite na obrázok pre jeho zväčšenie.*

* Hrad ČičavaHrad Čičava
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (apríl 2017)Hrad Čičava (apríl 2017)
* Hrad Čičava (marec 2015)Hrad Čičava (marec 2015)
* Hrad Čičava (marec 2015)Hrad Čičava (marec 2015)

Hrady v okolí
-------------

* Brekovský hrad
* Jasenovský hrad
* Tibavský hrad
* Viniansky hrad

Poznámky
--------

* **^a**  Ernst Philipp van der Lanckhen

Referencie
----------

1. ↑   *Register nehnuteľných NKP* [online]. Bratislava: Pamiatkový úrad SR, [cit. 2016-04-27]. Dostupné online.
2. ↑   *Názvy hradov a zámkov* [PDF online]. Úrad geodézie, kartografie a katastra Slovenskej republiky, rev. 2017-03-28, [cit. 2020-08-31]. Dostupné online.
3. ↑  MAGDOŠKO, Drahoslav. ČIČAVA. In: DVOŘÁKOVÁ, Daniela, a kol. *Stredoveké hrady na Slovensku : život, kultúra, spoločnosť*. 1. vyd. Bratislava : Veda; Historický ústav SAV, 2017. 511 s. ISBN 978-80-224-1608-5. S. 280-282.
4. ↑   *Turistická mapa 116 Slanské vrchy – Veľká Domaša 1 : 50 000*. 3. vyd. Harmanec : VKÚ, akciová spoločnosť, 2010. ISBN 978-80-8042-566-1.
5. ↑  KOLLÁR, Daniel; NEŠPOR, Jaroslav. *Hrady – najkrajšie zrúcaniny*. 1. vyd. Bratislava : DAJAMA, 2007. (Kultúrne Krásy Slovenska.) ISBN 978-80-89226-41-2.
6. ↑   *Register nehnuteľných NKP* [online]. Pamiatkový úrad Slovenskej republiky, [cit. 2016-04-26]. Dostupné online.
7. ↑  ĎURIČ, Igor. *Hrady Slovenska : Čičava* [online]. 29.10.2004, [cit. 2014-07-14]. Dostupné online. Archivované 2014-07-14 z originálu.
8. ↑  Čičava (Pamiatky na Slovensku)

Literatúra
----------

* ČIČAVA. In: PLAČEK, Miroslav; BÓNA, Martin. *Encyklopédia slovenských hradov*. Preklad Daniela Marsinová. 1. slov. vyd. Bratislava : SLOVART, 2007. 391 s. ISBN 978-80-8085-287-0. S. 98 – 100.
* ULIČNÝ, Ferdinand. *Dejiny osídlenia Zemplínskej župy*. Vyd. 1. Michalovce : Zemplínska spoločnosť, 2001. 760 s. ISBN 80-968579-1-6. S. 108 – 109.

Pozri aj
--------

* Beskydské predhorie

Iné projekty
------------

Commons
* Spolupracuj na Commons Commons ponúka multimediálne súbory na tému **Čičava (hrad)**

Externé odkazy
--------------

* Poloha na turistickej mape
* Poloha na turistickej/cykloturistickej mape
* Občianske združenie Pro futuro hradu Čičva
* Hrad Čičava na slovenskehrady.sk
* Hrad Čičava na hrady.sk
* Hrad Čičava obnova kultúrnej pamiatky na Facebooku